text: Firmaer skal holde øje med naboen 
  05 november 2011 kl. 07.22
  Som det første sted i landet skal det store transportområde i Padborg udnævnes som et erhvervs-nabohjælpsområde.
  Det kom frem i går, da repræsentanter fra transport- og sikringsbranchen i Padborg-området mødtes til sikringskonference om lastbiltyverier, hærværk og indbrud. Det skriver Jydske Vestkysten
  Håbet er, at man kan opnå samme resultater som med den almindelige nabohjælp, der efterhånden er udbredt i parcelhuskvarterne. Her nedbringer nabohjælp risikoen for indbrud med omkring en fjerdedel. 
  Der er allerede virksomheder i Padborg, som er begyndt at yde nabohjælp. Men det skal udbredes meget mere, mener et sikringsudvalg bestående af Syd- og Sønderjyllands Politi, Det Kriminalpræventive Råd, International Transport Danmark og Erhvervenes Hus Aabenraa.
  